Document ID: 32014R1344

KOMISIJAS ĪSTENOŠANAS REGULA (ES) Nr. 1344/2014
(2014. gada 17. decembris),
ar kuru 2014./2015. gada kvotām, kas iedalītas anšovu zvejai Biskajas līcī, pievieno daudzumus, kurus Francija un Spānija 2013./2014. gada zvejas sezonā ieturējusi saskaņā ar Padomes Regulas (EK) Nr. 847/96 4. panta 2. punktu
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1996. gada 6. maija Regulu (EK) Nr. 847/96, kas ievieš papildu nosacījumus ikgadējai kopējās pieļaujamās nozvejas (KPN) un kvotu pārvaldei (1), un jo īpaši tās 4. panta 2. punktu,
tā kā:
(1)
Saskaņā ar Regulas (EK) Nr. 847/96 4. panta 2. punktu dalībvalstis var līdz tām iedalītās nozvejas kvotas piemērošanas gada 31. oktobrim lūgt Komisiju ieturēt un pārcelt uz nākamo gadu līdz 10 % no attiecīgās kvotas. Komisijai ieturētais daudzums ir jāpievieno attiecīgajai kvotai.
(2)
KPN un dalībvalstu kvotas attiecībā uz anšovu krājumu Biskajas līcī (ICES VIII apakšapgabals) pašlaik tiek noteiktas ikgadējai pārvaldības sezonai, kas ilgst no 1. jūlija līdz nākamā gada 30. jūnijam.
(3)
Padomes Regula (ES) Nr. 713/2013 (2) nosaka anšovu zvejas kvotas Biskajas līcī (ICES VIII apakšapgabals) periodam kas sākas 2013. gada 1. jūlijā un beidzas 2014. gada 30. jūnijā.
(4)
Padomes Regula (ES) Nr. 779/2014 (3) nosaka anšovu zvejas kvotas Biskajas līcī (ICES VIII apakšapgabals) periodam kas sākas 2014. gada 1. jūlijā un beidzas 2015. gada 30. jūnijā.
(5)
Tomēr, ņemot vērā zvejas iespēju apmaiņu saskaņā ar Eiropas Parlamenta un Padomes Regulas (ES) Nr. 1380/2013 (4) 16. panta 8. punktu un kvotu pārcelšanu saskaņā ar Regulas (EK) Nr. 847/96 4. panta 2. punktu, Francijai un Spānijai pieejamās minētā krājuma kvotas 2013./2014. gada zvejas sezonā sasniedza attiecīgi 3 590,9 un 15 226 tonnas.
(6)
Minētās zvejas sezonas beigās Francija un Spānija ziņoja par Biskajas līcī gūto anšovu nozveju, kuras kopējais apjoms bija attiecīgi 3 197,05 tonnas un 14 468,16 tonnas.
(7)
Saskaņā ar Regulas (EK) Nr. 847/96 4. panta 2. punktu Francija un Spānija ir lūgusi ieturēt attiecīgu daļu no 2013./2014. gada zvejas sezonas anšovu kvotas un pārcelt to uz nākamo zvejas sezonu. Nepārsniedzot minētajā regulā norādītos limitus, ieturētie daudzumi būtu jāpievieno attiecīgajām kvotām, kas 2014./2015. gada zvejas sezonai noteiktas ar Padomes Regulu (ES) Nr. 779/2014 (5).
(8)
Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO REGULU.
1. pants
Regulā (ES) Nr. 779/2014 Francijai noteikto anšovu zvejas kvotu Biskajas līcī palielina par 359,09 tonnām.
2. pants
Regulā (ES) Nr. 779/2014 Spānijai noteikto anšovu zvejas kvotu Biskajas līcī palielina par 757,84 tonnām.
3. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 17. decembrī

Labels: 18
6